I Mariagerfjord Kommune kan skoleelever i denne uge opleve et online show med en direkte koncert fra Mariagerfjord Kulturskole.

Normalt vil Mariagerfjord Kulturskole tage rundt på skoler i kommunen i løbet af året og give koncerter og spille musik med eleverne, men det har i lang tid ikke været muligt på grund af corona. I stedet har kulturskolen i denne uge valgt at opsætte et virtuelt kulturshow. -	Det har været rigtig svært i år, og vi var tæt på at give op, fordi det ikke kunne lade sig gøre at komme ud til skolerne, men så kom vi til at tænke, at måske kunne vi komme ud til endnu flere klasser, hvis vi lavede det elektronisk i år, siger Ask Andreassen, der er souschef på Mariagerfjord Kulturskole. Kulturshowet er en måde for Mariagerfjord Kulturskole at præsentere deres forskellige undervisningstilbud. Derfor bliver der både spillet forskellige instrumenter og fortalt om billedkunst, dans og drama. -	Det er specielt at præsentere sit fag på denne måde, men det er også en sjov oplevelse, og det føles egentlig meget fedt at vide, at der sidder nogen derude og lytter med, siger Kathrine Berg Nielsen, der er drama- og danseunderviser på Mariagerfjord Kulturskole. Smittefri koncert Showet bliver streamet direkte af skoleklasser i hele kommunen, som kan følge med på smartboards eller storskærme i deres klasselokaler. En af klasserne, der ser med, er 6. klasse på Assens Skole i Mariager. Her kan eleverne godt se pointen i at lave et show virtuelt i en tid som denne: -	Det er fint, for der er jo corona, men der er ikke fare for at smitte hinanden på denne måde, siger Kirstine Johanne Storgaard, der er elev i 6. klasse på Assens Skole. Hendes klassekammerat Anna Ley er også glad for at se med fra klasselokalet: -	Jeg synes, det er et godt koncept, og det er mere spændende end at læse om det i en brochure, siger hun. På Mariagerfjord Kulturskole håber de, at en forsmag på kulturskolens aktiviteter kan få nogle af skoleeleverne til at overveje at melde sig til at lære at spille instrumenter eller prøve hold som billedkunst eller drama: -	Jeg håber, de kan se, at man kan være sammen om fagene, og man skal ikke være bange for at starte, for alle starter fra begyndelsen, men derefter kan man blive lige så god som nogle af dem, der har spillet i dag, siger Ask Andreassen fra Mariagerfjord Kulturskole. Glæder sig at spille for publikum igen På Mariagerfjord Kulturskole er underviserne ved at være vant til, at det meste foregår online, efter kulturskolen har været nedlukket for fysisk undervisning. Men selvom de fleste har vænnet sig til det, så er det stadig ikke helt det samme som at spille foran et publikum: -	Der er forsinkelse på linjen, så når vi klapper her, så går der lidt tid, før de klapper et andet sted, så det er selvfølgelig underligt. Men vi lever med det, og det er det, vi kan lige nu, og det kan blive sjovt alligevel, siger Brian Woetmann, der blandt andet underviser i trommer, bas og guitar. Han glæder sig til den dag, hvor han igen kan spille for et publikum, og kulturskolen igen kan tage ud på skolerne. Det samme gør sig gældende for souschef Ask Andreassen: -	Vi glæder os til, at musikken kan få lov at være ude på scenerne og ude i klasserne og kan blive sluppet lidt fri igen.